»Vi kan ikke bare brænde 28,5 milliarder kroner af på jernbaneprojekter i de kommende år med en forventning om, at pengene passer på langt sigt,« lød det i sidste uge fra finansminister Claus Hjort Frederiksen (V) i netavisen Altinget.

Anledningen var et forslag fra Socialdemokraterne om at dække hullet i Togfonden ved at afsætte 200 millioner kroner årligt fra de offentlige budgetter, baseret på tal fra Arbejderbevægelsens Erhvervsråd (AE).

Men stik imod Claus Hjort Frederiksens udmelding viser et notat fra hans eget ministerium nu, at hullet i Togfonden kan lukkes, hvis der årligt kan findes 200 millioner kroner. Det er Berlingske, der er kommet i besiddelse af notatet, som Finansministeriet efterfølgende har afvist at kommentere på.

Venstres finansordfører, Jacob Jensen, vurderer dog fortsat, at hullet i Togfonden ikke kan lukkes ved at strække finansieringen over en længere periode.

»Men uanset hvad tallene viser, ændrer det ikke på det kolde og kontante faktum, at Togfonden er underfinansieret med 15,5 milliarder kroner. Det er lidt en gratis omgang at sige, at de penge sagtens kan findes, hvis man strækker det ud over mange år,« siger han til Berlingske.

Illustration: MI Grafik

DF afvisende

De seneste beregninger fra Finansministeriet viser, at der mangler godt 15,5 milliarder kroner i Togfonden. Fonden, som løber frem til 2042, omfatter projekter svarende til 28,5 milliarder kroner, hvorfor der i dag kun er råderum til investeringer for 13 milliarder kroner.

De 200 millioner kroner om året, som alligevel kan realisere de resterende projekter, svarer nogenlunde til den varige virkning af Venstre-regeringens nedsættelse af registreringsafgiften, konkluderer AE i sit nylige notat om finansieringen.

Hos Dansk Folkeparti, det eneste borgerlige parti i togfond-forliget, vurderer finansordfører René Christensen ikke umiddelbart, at de 200 millioner kroner årligt kan findes på finansloven.

»Vi er gået med i Togfonden, fordi vi synes, den er god. Men pengene skal jo findes andre steder – det er det, der er udfordringen,« siger han til Berlingske.

S vejrer morgenluft

Netop Dansk Folkeparti bliver centralt i de politiske forhandlinger om Togfondens projekter, eftersom partiet egenhændigt kan underminere det nuværende flertal bag forliget, hvis det lykkes Venstre at overtale Dansk Folkeparti til at træde helt ud af Togfonden.

Socialdemokraternes transportordfører, Rasmus Prehn, vejrer derimod morgenluft i lyset af det nye notat fra Finansministeriet.

»Det bør være realistisk at finde 200 millioner kroner om året. Det er simpelthen et spørgsmål om en politisk prioritering,« siger han til Berlingske.

Ingeniøren har bedt Claus Hjort Frederiksen om en kommentar og afventer fortsat svar.